b'\n_START_ARTICLE_\nIonski izmenjevalec\n_START_PARAGRAPH_\nIonski izmenjevalec je po obliki navadno zrnata snov, ki iz vode izbirno ve\xc5\xbee dolo\xc4\x8dene ione ter vanjo hkrati spro\xc5\xa1\xc4\x8da enake mno\xc5\xbeine drugih ionov. Po vrsti izmenjevanega iona ionske izmenjevalce delimo na kationske in anionske, po izvoru na anorganske in organske, po aktivni skupini pa na \xc5\xa1ibko kisle, mo\xc4\x8dno kisle, \xc5\xa1ibko bazi\xc4\x8dne in mo\xc4\x8dno bazi\xc4\x8dne.\n_START_SECTION_\nAnorganski ionski izmenjevalci\n_START_PARAGRAPH_\nTo so snovi, ki z vodo izmenjujejo svoj kationski del (kationski izmenjevalci): naravni ali umetni alumosilikati, permutit Na(AlSiO\xe2\x82\x84)xH\xe2\x82\x82O, natrijev zeolit Na(AlSi\xe2\x82\x82O\xe2\x82\x84)xH\xe2\x82\x82O itd. Klju\xc4\x8dni so pozitivni natrijevi ioni - le-ti namre\xc4\x8d na alumosilikatni polianio niso mo\xc4\x8dno vezani, zato jih lahko nadomestijo drugi (Ca\xc2\xb2\xe2\x81\xba, Mg\xc2\xb2\xe2\x81\xba), natrijevi ioni pa preidejo v vodo, kjer so dobro topni in ne tvorijo ne\xc5\xbeelenega vodnega kamna. Ko je tak ionski izmenjevalec izrabljen, ga obnovimo z raztopino kuhinjske soli (NaCl).\n_START_SECTION_\nMe\xc5\xa1ani ionski izmenjevalci\n_START_PARAGRAPH_\nTo je me\xc5\xa1anica mo\xc4\x8dno kislega kationskega in mo\xc4\x8dno bazi\xc4\x8dnega anionskega izmenjevalca. Nadvse u\xc4\x8dinkovito odstrani rudnine iz vode, vendar je poraba kemikalij velika (300-500\xc2\xa0%)), zato se postopek izvaja le v kon\xc4\x8dnih \xc4\x8di\xc5\xa1\xc4\x8denjih deloma \xc5\xbee demineralizirane vode. Oba izmenjevalca sta dobro pome\xc5\xa1ana, pred obnovitvijo pa ju lo\xc4\x8dimo z dovajanjem slane vode od spodaj. Anionski izmenjevalci imajo manj\xc5\xa1o gostoto in splavajo nad slano vodo, kationski izmenjevalci pa imajo ve\xc4\x8djo gostoto in se usedejo pod njo. Zgornji anionski del obnovimo z NaOH, spodnji kationski s HCl. Za spiranje uporabljamo le demineralizirano vodo.'